**Informatīvais ziņojums**

**Par izmaiņām Eiropas Ekonomikas zonas finanšu instrumenta līdzfinansētās programmas “Vietējā attīstība, nabadzības mazināšana un kultūras sadarbība” koncepcijā**

Ar 2017. gada 5. decembra Ministru kabineta noteikumiem Nr. 712 “Par Latvijas Republikas un Īslandes, Lihtenšteinas Firstistes un Norvēģijas Karalistes saprašanās memorandu par Eiropas Ekonomikas zonas instrumenta ieviešanu 2014.-2021. gadā” tika atbalstīta Eiropas Ekonomikas zonas finanšu instrumenta 2014.-2021. gada perioda (turpmāk – EEZ FI) programmu ieviešana Latvijā.

2019. gada 16. aprīlī Ministru kabinets pieņēma rīkojumu Nr.185 “Par Eiropas Ekonomikas zonas finanšu instrumenta līdzfinansētās programmas "Vietējā attīstība, nabadzības mazināšana un kultūras sadarbība" koncepcijas projektu”, tādejādi atbalstot EEZ FI programmas “Vietējā attīstība, nabadzības mazināšana un kultūras sadarbība” (turpmāk – programma) ietvaru.

Ar šo informatīvo ziņojumu Ministru kabinets tiek informēts par nepieciešamību EEZ FI programmā palielināt līdzfinansējuma atbalsta intensitāti nevalstiskajām organizācijām (turpmāk – NVO) no 90% uz 100% programmas kultūras jomas atklātajā konkursā “Atbalsts profesionālās mākslas un kultūras produktu radīšanai bērnu un jauniešu auditorijai”, lai mazinātu koronavīrusa (Covid-19) radītās sekas uz kultūras jomu. Vienlaikus nepieciešams veikt tehniskus precizējumus programmas iepriekš noteikto projektu donorvalsts partneru nosaukumos, jo atbilstoši Norvēģijā nesen veiktajai reģionālajai reformai vairāku pašvaldību apvienošanas rezultātā ir mainīti reģionālā līmeņa pašvaldību nosaukumi.

Ārkārtējā situācija valstī saistībā ar pandēmiju, kuru izraisīja koronavīruss (Covid-19), kā arī ar tā izplatības ierobežošanu saistītie pasākumi 2020.gadā būtiski ietekmēja kultūras nozari, kurā strādājošo brīvmākslinieku, NVO, privātā sektora, valsts un pašvaldību iestāžu un kapitālsabiedrību darbība tika pilnībā apturēta. Valstī noteiktie sociālās distancēšanās pasākumi apturēja kultūras institūciju darbību un pakalpojumu sniegšanas iespējas klātienē ārkārtējās situācijas laikā no 2020.gada 13.marta līdz 9.jūnijam. Arī pēc ārkārtējās situācijas atcelšanas atbilstoši epidemiologu norādījumiem saglabājas daudzi ierobežojumi kultūras pasākumu norisei, un ir paredzams, ka negatīvas sekas kultūras nozarē turpināsies ilgākā laika periodā, tādējādi atstājot būtisku ietekmi uz visas nozares dzīvotspēju. Atbilstoši nozares asociāciju sniegtajai informācijai ir paredzams, ka kultūras nozares 2020.gada ieņēmumu kritums varētu būt 75% salīdzinājumā pret 2019.gada rādītājiem.

Finanšu instrumenta birojs, kas ir atbildīgā EEZ FI institūcija, kura rīkojas donorvalstu vārdā, 2020.gada 20.aprīļa vēstulē sniedza informāciju par pasākumiem, kurus var ieviest noslēgto programmu līgumu ietvaros vai nepieciešamības gadījumā veicot programmu līgumu grozījumus, lai mazinātu koronavīrusa (Covid-19) radīto ietekmi EEZ FI programmu un divpusējās sadarbības aktivitāšu ieviešanā. Viens no Finanšu instrumenta biroja ierosinātajiem pasākumiem ir līdzfinansējuma likmes paaugstināšana līdz 100% NVO sektoram. Arī EEZ FI līdzfinansētajā programmā “Aktīvo iedzīvotāju fonds” atbalsta intensitāte NVO sektoram ir 100%[[1]](#footnote-1).

Ņemot vērā ieņēmumu kultūras nozarē un būtiskāko ienākumu avotu straujo kritumu, 10% līdzfinansējuma apmērs no NVO līdzekļiem, kas noteikts programmas līguma II. pielikumā, ir pārāk liels finansiālais slogs, jo jebkuri brīvie līdzekļi šobrīd tiek novirzīti organizāciju administratīvās darbības nodrošināšanai.

Ņemot vērā iepriekšējo pieredzi un ierasto projektu iesniegumu iesniedzēju loku kultūras nozarē, paredzams, ka NVO kā līdzfinansējuma saņēmēju skaits varētu būt augsts. Tādējādi, lai radītu nozarei pielāgotu atbalstu esošās krīzes pārvarēšanai, Vides aizsardzības un reģionālās attīstības ministrija kā programmas apsaimniekotājs un Kultūras ministrija kā programmas partneris ierosina ņemt vērā Finanšu instrumenta biroja sniegtos ieteikumus un paredzēt 100% atbalsta intensitāti NVO, tādējādi aptverot lielāku kultūras jomas pārstāvošo organizāciju loku, veicinot nozares atlabšanu un programmas mērķu sasniegšanu.

Līdzfinansējuma atbalsta intensitātes palielināšana nevalstiskajām organizācijām no 90% uz 100% programmas kultūras jomas atklātajā konkursā “Atbalsts profesionālās mākslas un kultūras produktu radīšanai bērnu un jauniešu auditorijai” neietekmē nacionālā programmas līdzfinansējuma apmēru un tas nepalielinās, kā arī neietekmēs apstiprināto projektu skaitu programmā, tādējādi netiek veiktas izmaiņas rezultāta un iznākumu rādītājos, kas noteikti programmas koncepcijā un līgumā.

Programmas ietvaros uzņēmējdarbības veicināšanai ir paredzēts īstenot piecus iepriekš noteiktus projektus. Projektus īstenos Latvijas plānošanas reģioni sadarbībā ar donorvalsts projektu partneriem, tai skaitā Norvēģijas reģionālajām pašvaldībām. 2020.gada sākumā Norvēģijā noslēdzās reģionālā reforma, kuras rezultātā diviem programmas iepriekš noteikto projektu donorvalsts projektu partneriem ir mainīti nosaukumi:

- iepriekš noteiktā projekta Nr.1 "Uzņēmējdarbības atbalsta pasākumi Latgales plānošanas reģionā" donorvalsts projekta partnera - Eustagderes reģionālā līmeņa pašvaldības nosaukums tagad ir Agderes reģionālā līmeņa pašvaldība;

- iepriekš noteiktā projekta Nr.5  "Uzņēmējdarbības atbalsta pasākumi Rīgas plānošanas reģionā" donorvalsts projekta partnera - Hordalannes reģionālā līmeņa pašvaldības nosaukums tagad ir Vestalannes reģionālā līmeņa pašvaldība.

Nepieciešamās izmaiņas skar tikai donorvalsts projektu partneru nosaukumus, bet partneri nemainās, un jaunās apvienotās reģionālā līmeņa pašvaldības ir programmas koncepcijā noteikto saistību pārņēmējas, līdz ar to izmaiņas neietekmē plānotās aktivitātes un sasniedzamos rezultātus.

Šajā informatīvajā ziņojumā minētās izmaiņas programmas koncepcijā un programmas līgumā ir saskaņotas ar Kultūras ministriju kā programmas partneri, Norvēģijas Vietējo un reģionālo varas iestāžu asociāciju un Norvēģijas Mākslas padomi kā donorvalsts programmas partneriem un Finanšu instrumenta biroju.

Vides aizsardzības un reģionālās attīstības ministrs J.Pūce

A.Andžāne, 67026469

agnese.andzane@varam.gov.lv

1. <https://www.activecitizensfund.lv/lv/par-fondu/aktivo-iedzivotaju-fonds.html> [↑](#footnote-ref-1)